作者:張養浩
標題:雙調・落梅引
內容:門外山無數，亭中春有餘，但沉吟早成詩句。笑九皋禽也能相媚嫵，駕白雲半空飛去。野鶴才鳴罷，山猿又復啼，壓松梢月輪將墜。響金鐘洞天人睡起，拂不散滿衣雲氣。山隔紅塵斷，雲隨白鳥飛，只這的便是老夫心事。休誇子房並范蠡，肯回頭古人也容易。野水明於月，沙鷗閒似雲，喜村深地偏人靜。帶煙霞半山斜照影，都變做滿川詩興。流水高低澗，斷雲遠近山，愛園林翠紅相間。對詩人怎不教天破慳，四周圍水雲無限。入室琴書伴，出門出水圍，別人不能夠盡皆如意。每日樂陶陶輞川圖畫裡，與安期羨門何異？。